প্রশ্ন (১/২০১) : আমরা শুনেছি যে, পবিত্র কুরআনে নাকি নারী-পুরুষ আল্লাহর নিকট সমান এ কথা বলা হয়েছে। অপরদিকে হাদীছে পিতার চেয়ে মাতার অধিকার বেশী বলা হয়েছে। কিন্তু আক্বীক্বার ক্ষেত্রে দেখা যায় তার উল্টো। অর্থাৎ ছেলের জন্য ২টি আক্বীক্বা, আর মেয়ের জন্য ১টি। এখানে কার অধিকারকে অগ্রাধিকার দেওয়া হল?  -মুহাম্মাদ আব্দুল্লাহ  হাকীমপুর, চাঁপাই নবাবগঞ্জ।  উত্তর : মৌলিক মানবাধিকারের দিক দিয়ে সকল মানুষ সমান। তবে বিধানগত দিক দিয়ে মানুষের মধ্যে তারতম্য রয়েছে। যেমন পিতা-মাতা ও সন্তানের মধ্যকার পার্থক্য, স্বামী ও স্ত্রীর মধ্যকার পার্থক্য, শাসক ও শাসিতের মধ্যকার পার্থক্য ইত্যাদি। নারী ও পুরুষের মধ্যেও অনুরূপ বিধানগত ও অধিকারগত পার্থক্য রয়েছে। যা মানুষের সামগ্রিক কল্যাণের স্বার্থে আল্লাহ নির্ধারণ করেছেন। তিনি বলেন, তিনিই সেই সত্তা, যিনি তোমাদেরকে দুনিয়ায় প্রতিনিধি করেছেন এবং তোমাদের একে অপরের উপর শ্রেষ্ঠত্ব দিয়েছেন। যাতে তিনি তোমাদেরকে যা দিয়েছেন, তার পরীক্ষা নিতে পারেন। নিশ্চয়ই তিনি দ্রুত শাস্তিদাতা এবং নিশ্চয়ই তিনি অতীব ক্ষমাশীল ও দয়াবান (আনআম ৬/১৬৫)।